Ta̍k-ke hó, guá sī tâi-tāi tâi-gí siā ê siā-uân, khóo gē-tsuân, kin-á-ji̍t beh lâi kā ta̍k-ke hun-hióng guá o̍h tâi-gí 1 tang í-lâi ê 1 kuá king-giām, koh ū tuè tsit-leh king-giām tshut-huat, guá tuì ”sin kok-ka ūn-tōng” ê siūnn-huat.

Guán tau ê pān-sè sī án-ne：guán pē-bú in ka-tī ê kóng tâi-gí, m̄-koh in lóng kā guá kóng huâ-gí. sóo-tì--leh, guá kàu tāi-ha̍k 2 nî tsìn-tsîng, tâi-gí sī kan-na ē-hiáng thiann, kóng sī bē hiáu kóng. nā-sī thiann tâi-gí ê ián-káng mā-sī ē thiann-bô.

Kū-nî hioh-jua̍h ê sî-tsūn, guá tsiah khai-sí teh o̍h tâi-gí, mā bān-bān-á khai-sí ē kā pîng-iú kóng tâi-gí. nā-sī kóng kā hit-khuán tâi-gí kap guá kâng-khuán bô hó ê lâng kóng, kî-si̍t bô siánn-mih ap-li̍k, m̄-koh kap tâi-gí pí guá hó ê lâng kóng, guá tio̍h ē tsiok kín-tiunn--ê, pún-lâi ē-hiáu--ê piàn-tsó bē-hiáu, tō ē sing kā tsit-leh sû ê tâi-gí siūnn hó tsiah kóng tshut-lâi, bô huat-tōo tsū-jiân ê siūnn siánn tio̍h kóng siánn. Guá tńg-khì tshù khai-sí ē kā pē-bú, a-má kóng tâi-gí, mā tiānn tiānn ē hōo in kiú-tsìng tó-uī kóng m̄-tio̍h--khì, ū tong-sî-á sī guá í-king siūnn hó beh kóng siánn--ah, m̄-koh kóng tshut tshuì ê sî khó-lîng kín-tiunn, tio̍h ē kóng kah tshàu-ling-tai án-ne.

Sui-jiân sī án-ne, guá iah-sī kè-siok kóng, mā in-uī teh o̍h tâi-gí si̍k-sāi tsiok tsē tuì tâi-gí mā ū ì-sik ê lâng, huān-sè tio̍h ē tī bīn-tsheh, tī facebook tíng-bīn khuànn tio̍h tsiok tsē tâi-gí ê bûn-tsiunn. mā si̍k-sāi tsiok tsē ê tâi-gí kua kap tâi-gí ê sió-suat.

Suà-lo̍h-lâi, ū 1 kang guá huat-hiān guá khí-tshn̂g liáu ē tē 1 kù uē, guá kā guá ê siá-iú, guá ê roommate kóng ê tē 1 kù uē sī tâi-gí. Sīm-tsì guá í-king ē bô kuàn-sì kā i kóng huâ-gí--ah.

Guá kám-kak kóng, tú khai-sí teh o̍h tâi-gí ê sî-tsūn, nā tú-tio̍h tâi-gí tsiok hó, koh bô si̍k-sāi ê lâng, tsin-tsiànn kan-na tú-tio̍h guā-kok láng , kan-na sī kóng guā-kok gí. tshiūnn kóng Ing-gí hiān-hiān ta̍k-kang lóng teh ta̍k, tsin-tsiànn tú-tio̍h guā-kok-lâng ê sî-tsūn mā sī ē kiann, ài ū tsi̍t kuá sî-kan tsuán-uānn kong-uē ê bôo-sik. Tse kap kóng tâi-gí ê tsōng-hóng ū tām-po̍h-á siōng.

Tong-jiân , siū tio̍h sin-khu-pinn tsiah-nī tsē kóng tâi-gí ê iú-tsì, koh ū tsiah-nī tsē kóng tâi-gí, tshiùnn tâi-gí, siá tâi-gí ê lâng ê pang-tsān, guá tsit-má í-king buē kám-kak tâi-gí sī guā-kok-gí--ah, tī tâi-bûn-siā lāi-bīn, guán tē 1 pái khui-huē kóng tâi-gí mā ē khê-khê, tsit-má í-king kám-kak tsiânn tsū-jiân--ah. Sīm-tsì sī guá khi tsē ko-thih ê sî-tsūn , kap pat-lâng kóng tâi-gí, i mn̄g guá nā ē tâi-gí tsiah hó, kám-sī tī kok guā tuā-hàn. i kám-kak kóng tī kok-lāi ê siàu-liân-lâng sī khah buē-hiáu kóng tâi-gí--ê.

Tsit kiānn tāi-tsì tio̍h hōo guá tuì sin-kok-ka ūn-tōng ū 1 ê siūnn-huat--ah.

Guán ǹg-bāng sin kok-ka, a kok-ka ê ki-tshóo sī 1 ê huat-lu̍t ê kiōng-tông thé, huat-lu̍t sī lán kiōng-tông sing-ua̍h ê kui-tsik, huat-lu̍t ê ki-tshóo--ah, sī lán kiōng-tông lóng kah-i ê sing-ua̍h hong-sik.huat-lu̍t sī uī-tio̍h beh si̍t-hiān lán ǹg-bāng ê, hōo-siong sîng-jīn--ê, hōo-siong kah-i ê sing-ua̍h hong-sik, sóo-í lán tsè-tsō tshut-lâi khǹg-tī hia ê 1--ê mi̍h-kiānn. Kok-ka ê ki-tshóo sī tsi̍t-ê mi̍h-kiānn, m̄-koh lâng tsiah sī lâng, m̄-sī mi̍h-kiānn, ta̍k-lâng lóng ài ê sing-ua̍h-hong-sik tsiah sī lán ê bo̍k-piau, huat-lu̍t sī lán si̍t-hiān tsi̍t-ê bo̍k-piau ê tshiú-uánn--niâ.

Lán ǹg-bāng sin kok-ka, bô sîng-jīn tiong-huâ-bîn-kok, iú-uî tiong-huâ bîn-kok ê hiàn-huat m̄-sī lán ka-tī kuat-tīng ê, tiong-huâ-bîn-kok ê sing-ua̍h hong-sik, ta̍k tiong-kok ê tsheh, ta̍k tiong-kok ê li̍k-sú, tse m̄-sī lán kah-i sing-ua̍h hong-sik.

Tsóng-sī, lán ū 1 kang ē tàn-tiāu tiong-huâ-bîn-kok ê hiàn-huat, kā i phah-phuà, tse-sī tsiok kú-tn̂g ê lōo, koh beh tsiok kú ê sî-kan, bô iàu-kín, lán ē-sái tshuē tio̍h ū kâng-khuán siūnn-huat ê iú-tsì, si̍t-hiān lán lóng kah-i ê kiōng-tông sing-ua̍h, tio̍h-sī sin kok-ka ê lāi-hâm.  Lám tsit-má tio̍h ài tshuē iú-tsì lâi tshòng-tsō sin kok-ka ê lāi-hâm.

To-siā ta̍k-ke, guá kóng kau tsia suah.